Elon Reeve Musk (* Pretoria, Afrika Kusini, 28 Juni 1971) ni mhandisi na mjasiriamali anayeishi Marekani. Amekuwa maarufu kama mwanzilishi wa huduma ya Paypal na mkuu wa kampuni ya magari ya umeme Tesla na kampuni ya roketi za anga SpaceX. Anamiliki pia makampuni mengine ya kiteknolojia. Ana uraia wa Afrika Kusini, Kanada na Marekani. Baba yake Errol ni mzawa wa Afrika Kusini aliyefanya kazi ya mhandisi, mama yake Maye alikuwa mhamiaji katika Afrika Kusini kutoka Kanada. Elon ana kaka na dada mdogo. Alimaliza A-level zake kwenye Pretoria Boys High School. Alianza kutumia kompyuta akiwa mtoto wa miaka kumi; alipokuwa na miaka 14 alitunga mchezo wa kompyuta aliyoweza kuuza kwa jarida moja. Baada ya kumaliza shule ya sekondari Elon Musk alihamia Kanada kwa sababu alitaka kuepukana na huduma ya kijeshi katika Jeshi la Afrika ya Kusini (wakati ule bado chini ya siasa ya apartheid). Alianza masomo ya juu kwenye Queen’s University akaendelea pale Marekani kwenye Chuo Kikuu cha Pennsylvania alipopokea shahada ya awali katika uchumi na fizikia. Mwaka 1995 alipokewa kwenye Chuo Kikuu cha Stanford, Kalifornia kwa kozi ya uzamivu kwenye fani ya fizikia.